Þingmenn stjórnarandstöðuflokkanna eru mishrifnir af efnahagsaðgerðapakka ríkisstjórnarinnar sem kynntur var á föstudag. Að mörgu leiti sé hann skref í rétta átt en aðrir segja hann of lítið, of seint.
Logi Einarsson formaður Samfylkingarinnar segist hrifinn að ýmsu sem fram kemur í aðgerðunum. Það hafi blasað við að framlengja þyrfti ýmsar aðgerðir og koma fram með nýjar.
Við hefðum viljað sjá ríkisstjórnina bregðast fyrr við af meiri krafti og taka undir tillögur okkar og verkalýðshreyfingarinnar um að lengja tekjutengdar atvinnuleysisbætur, hækka grunnbætur og lengja tímabilið vegna þess að nú eru hundruðir að detta út af atvinnuleysisbótakerfinu og þurfa þá væntanlega að reiða sig á félagsaðstoð og hjálparsamtök. Þannig að það má segja, þetta er gott skref gott skref, en alltof lítið og alltof seint
Björn Leví Gunnarsson þingmaður Pírata segir þingmenn ekki hafa fengið upplýsingar um gang aðgerða.
Þannig að það er í raunnni mjög erfitt að leggja mat á það hvort að þessar aðgerðir komi til móts við þann vanda sem við glímum við, sem er að vissu leiti sjálfskipaður miðað við stöðu atvinnuleysiss þar sem hefur verið lögð áhersla á að fólk bara bíði. Fari ekki og finni aðra vinnu eða búi til aðra vinnu heldur bara bíði á atvinnuleysisbótum eða hlutabótum. Þannig að atvinnuleysið er í rauninni sjálfskipað vandamál hjá ríkisstjórninni.
Inga Sæland, formaður Flokks fólksins segir kosningalykt af aðgerðunum
Ég segi bara gleðileg jól í raun og veru. Það kemur ekkert á óvart, svona rétt fyrir kosningar að eitthvað sé frekar að gert. Þetta var stór aðgerðapakki. Við vitum ekki verðmiðann á honum en þetta hleypur á milljöðrum, en ég er alveg sammála því sem fjármálaráðherra segir að þessum peningum er vel varið, þeir eru í rauninni nauðsynlegir. Hvað okkur varðar þá hefðum við viljað setja mun meira fjármagn, og finnst þeim peningum líka vel varið, ég hefði haft hærri fjárhæðir til að taka utan um lægstu hópana.